স্টাফ রিপোর্টার ॥ হবিগঞ্জ সদর-লাখাই আসনের সংসদ সদস্য ও জেলা আওয়ামী লীগ সভাপতি আলহাজ্ব এডঃ মোঃ আবু জাহির বলেছেন- পরিবহন শ্রমিকরা জীবনের ঝুঁকি নিয়ে যাত্রীদের গন্তব্যস্থলে পৌঁছে দেন। এটি এক ধরণের মহৎ ও সেবামূলক পেশা। কিন্তু একটি দুর্ঘটনায় পরিবহন শ্রমিকের পরিবারে নেমে আসে অভাব ও হতাশা। এগুলো দূর করতে হবিগঞ্জ জেলা সড়ক পরিবহন শ্রমিক ইউনিয়ন অর্থ সহায়তা দিয়ে যেভাবে পাশে দাঁড়ায় তা সত্যি অনন্য। সরকারও পরিবহন শ্রমিকদের কল্যাণে নানা পদক্ষেপ গ্রহণ করেছে। বর্তমান সরকার শ্রমিক বান্ধব সরকার। কিন্তু বিএনপি-জামায়ত জোট শ্রমিকদেরকে পেট্রোল বোমা ও আগুন দিয়ে পুড়িয়ে হত্যা করেছে। তাদের এই নির্মম আক্রমণে অনেক পরিবার পথে বসেছে। ক্ষমতায় যাওয়ার জন্য তারা শ্রমিক হত্যার মতো জঘন্যতম কাজ করতেও পিছপা হচ্ছে না। ...